জিয়নজু এখনো রঙিন। পথে পথে হেমন্তের ম্যাপল-গিঙ্কো পাতার জাফরান লাল সবুজ হলুদ সৌন্দর্য্য যেন রূপবতী কোরিয়ান নারীদের মদির চিবুকে প্রতিফলিত হয়ে মরছে। আমাদের ইয়োনসেইর হেমন্তকাল শেষ হয়েছে ক’দিন আগেই। পথে পথে স্তূপ হয়ে থাকা রঙিন পাতার দল সরিয়ে নেয়া হয়েছে। শুকনো কাঠামো সর্বস্ব গাছগুলো শীতের আগমনী বার্তা ঘোষণা করছে যেন। জিয়নজু আমাদের ইয়োনসেই থেকে ১৮০ কিলোমিটার দক্ষিণে। হয়তো তাই এখানে তাপমাত্রা এখনো সহনশীল। বৃক্ষ, পত্রপল্লবের কাছে শীতের আগমনী বার্তা এখনো পৌঁছেনি হয়তো।